ไฟแนนเซียลไดเจสต์
TTW ฟาดกำไร 873 ล้าน พุ่ง 47%
30 เม.ย. 2556

TTW ฟาดกำไร 873 ล้าน พุ่ง 47%
นายสมโพธิ ศรีภูมิ กรรมการผู้จัดการ บริษัท น้ำประปาไทย (TTW) เปิดเผยถึงผลการดำเนินงานงวดไตรมาสแรก ปี 2556 ว่า บริษัทมีกำไรสุทธิ 873.79 ล้านบาท เพิ่มขึ้น 47.8% จากช่วงเดียวกันของปีก่อนที่มีกำไร 591.26 ล้านบาท โดยมีรายได้รวม 1,657.4 ล้านบาท เพิ่มขึ้น 24.5% จากช่วงเดียวกันของปีก่อนที่มีรายได้ 1,331.5 ล้านบาท จากยอดจ่ายน้ำที่ 67.1 ล้านลูกบาศก์เมตร เพิ่มขึ้นถึง 3.6% รวมกับราคาค่าน้ำที่ได้รับการปรับเพิ่มอีกประมาณ 3%
ทั้งนี้ สินทรัพย์รวมของบริษัท ณ วันที่ 31 มี.ค. 2556 มีจำนวน 24,328.6 ล้านบาท หนี้สินรวม 13,986 ล้านบาท และส่วนของผู้ถือหุ้น 10,342.6 ล้านบาท
นายสมโพธิ กล่าวเพิ่มเติมว่า บริษัทเตรียมความพร้อมเข้าร่วมการประมูลเพื่อก่อสร้างโรงไฟฟ้าขนาดเล็กจากขยะกับเทศบาลแห่งหนึ่ง มีกำลังการผลิตประมาณเท่ากับ 6 เมกะวัตต์ ซึ่งคาดว่าจะเริ่มประมูลปลายไตรมาส 2 ปี 2556
‘แม็ค กรุ๊ป’ จ่อเข้า SET แต่งตั้งธนชาต
น.ส.สุณี เสรีภาณุ ประธานเจ้าหน้าที่บริหาร บริษัท แม็คกรุ๊ป ผู้จัดจำหน่ายกางเกง “แม็ค ยีนส์” เปิดเผยว่า บริษัทเตรียมเข้าจดทะเบียนในตลาดหลักทรัพย์แห่งประเทศไทย (SET) โดยมีบริษัทหลักทรัพย์ ธนชาต เป็นที่ปรึกษาทางการเงิน ปัจจุบันบริษัทมีทุนจดทะเบียน 400 ล้านบาท ทุนเรียกชำระแล้ว 300 ล้านบาท และจะออกหุ้นเสนอขายแก่ประชาชนทั่วไปเป็นครั้งแรก (ไอพีโอ) ไม่เกิน 200 ล้านหุ้น หรือคิดเป็น 25% มูลค่าหุ้นที่ตราไว้ (พาร์) หุ้นละ 0.50 บาท
“แม็คเติบโตอย่างต่อเนื่องมากว่า 38 ปี และพร้อมที่จะก้าวไปสู่การขยายตัวในต่างประเทศรองรับการเปิดประชาคมเศรษฐกิจอาเซียน (เออีซี) โดย ณ สิ้นปี 2555 บริษัทมีช่องทางการจัดจำหน่ายทั้งสิ้น 511 แห่งทั่วประเทศไทย และคาดว่าสิ้นปี 2556 จะมีช่องทางจัดจำหน่าย 596 แห่ง และในปี 2557 บริษัทวางแผนด้านโลจิสติกส์เพื่อให้การกระจายสินค้ามีประสิทธิภาพเพิ่มขึ้น
AI คว้างาน กฟภ. 137.3 ล้าน
บริษัท เอเชียน อินซูเลเตอร์ (AI) แจ้งว่า บริษัทย่อยได้ลงนามสัญญากับการไฟฟ้าส่วนภูมิภาค (กฟภ.) เพื่อทำการก่อสร้างสถานีไฟฟ้าย่อยจำนวน 3 สถานี มูลค่าสัญญารวม 137.3 ล้านบาท กำหนดระยะเวลาก่อสร้าง 365 วัน คาดจะเริ่มรับรู้รายได้ไตรมาส 2 นี้ เป็นต้นไป